Billigste Apple Watch har den bedste skærm

Dyrest er ofte bedst, men med Apple Watch er det åbenbart ikke tilfældet. Ifølge det anerkendte firma DisplayMate er det nemlig den billige Apple Watch Sport, der har den bedste skærm i forhold til de to dyrere modeller Watch og Edition. Og det skyldes primært det glas, der dækker skærmen.

De to dyreste modeller er nemlig udstyret med safirglas, mens Sport er dækket af såkaldt X-Ion-glas, der giver markant mindre genskin og færre refleksioner i sollys, melder firmaet. Det betyder, at det faktisk er nemmere at se indholdet på skærmen i sollys på den billige Sport, end på de dyre modeller.

Apple har valgt at give sine dyre Apple Watch-modeller safirglas, da der er bedre til at modstå ridser og brud. Og generelt har Apple haft stort held med sin første OLED-skærm, melder DisplayMate:

“Apple har gjort et godt job med OLED-skærmen på Apple Watch. Den leverer meget pæne, tiltalende og præcise farver og god billedkvalitet,” siger DisplayMate’s Dr. Raymond Soneira.

Apple Watch forventes at blive lanceret i Danmark i slutningen af juni.

Billigste Apple Watch har den bedste skærm